
Leendő szociális szakemberek romaképe

A kutatásom alapja, hogy az emberekben előítéletes, általánosító és intoleráns képek alakulnak ki a roma emberekkel kapcsolatosan. Kutatásomban kísérletet tettem feltárni a Debreceni Egyetem szociális munka (BA) szakon tanuló hallgatók romaképét. Ennek a témának a vizsgálatát azért tartom fontosnak, mert a szociális munka szakos hallgatók leendő munkájuk során nagy eséllyel kerülhetnek olyan munkakörbe, ahol roma emberekkel kell foglalkozniuk. A szociális szférában dolgozóknak az a feladatuk, hogy az esélyegyenlőséget elősegítsék, és az előítéletesség ellen küzdjenek. Egyfajta kapcsolattartó szerepet kell betölteniük a romák és a többségi társadalom között. Viszont, hogyha a szociális szférában elhelyezkedni kívánó hallgatókban tévhitek alakulnak ki a roma emberekkel kapcsolatban, akkor a kapcsolattartó szerep betöltésére nem lesznek alkalmasak, és az ebből fakadó kudarcélmények kiégéshez vezethetnek. A dolgozatomban forrásul használtam a már elvégzett előítélet kutatásokat, illetve a saját kutatásomban interjús módszerrel tártam fel a hallgatók romaképét.



